GTB ตั้งเป้ารายได้ปี 60 โต 8% – เตรียมสรุปแผนตั้งบริษัทในมาเลย์-อินโดฯ กลางปี 60
GTB ตั้งเป้ารายได้ปี 60 โต 8% หลัง 9 เดือนแรกทำได้แล้ว 692.65 ลบ. – ตุน Backlog 500 ลบ. ทยอยรับรู้ฯถึงปี 60 - เตรียมสรุปแผนตั้งบริษัทในมาเลย์-อินโดฯ กลางปี 60
7 ธ.ค. 2559

นายสุชาติ มงคลอารีย์พงษ์ ประธานกรรมการบริหาร บริษัท เจตาแบค จำกัด (มหาชน) หรือ GTB เปิดเผยว่า บริษัทตั้งเป้ารายได้ปี 60 เติบโต 8% จากปีนี้ที่มั่นใจว่ารายได้จะขยายตัวได้ตามเป้าหมายที่วางไว้ 8% เช่นกัน หลังในช่วง 9 เดือนแรกปีนี้ทำได้แล้ว 692.65 ล้านบาท โดยในช่วงปลายปีนี้บริษัทมั่นใจว่าจะรักษามูลค่างานในมือ (Backlog) ไม่ต่ำกว่า 500 ล้านบาท ซึ่งจะสามารถรับรู้เป็นรายได้ในช่วงที่เหลือของปีนี้ 250 ล้านบาท และส่วนที่เหลือจะรับรู้เป็นรายได้ในปี 60
สำหรับภาพรวมอุตสาหกรรมในช่วงที่ผ่านมาเริ่มปรับตัวดีขึ้นมาอย่างต่อเนื่อง หลังจากที่ทั้งลูกค้าใหม่ และลูกค้าเก่า เข้ามาติดต่อเพื่อที่จะให้เสนอราคาอย่างต่อเนื่อง ไม่ว่าจะอุตสาหกรรมอาหาร ยานยนต์  และไฟฟ้า รวมไปถึงโครงการเกี่ยวกับปิโตรเคมี ที่บริษัทฯได้เข้าไปเสนอราคาในหลาย ๆ โครงการ โดยบริษัทฯก็มีความคาดหวังว่าจะได้โครงการอย่างน้อย 1 แห่ง
ทั้งนี้บริษัทได้ตั้งงบลงทุนในปลายปีนี้ถึงปี 60 ไว้ราว 50 ล้านบาท เพื่อที่จะใช้ในการซื้อเครื่องจักรใหม่ เพื่อที่จะเพิ่มกำลังการผลิต รองรับงานใหม่ ๆ ที่จะเข้ามา โดยเฉพาะในส่วนของบอยเลอร์ สำหรับโรงไฟฟ้าชีวมวล ซึ่งมีผู้ติดต่อจากลูกค้าเข้ามาจำนวนมาก อย่างไรก็ตามบริษัทฯไม่ได้ปิดกั้นโอกาสสำหรับการเข้าลงทุนเองในโครงการโรงไฟฟ้าชีวมวล หากว่าบริษัทฯสามารถจัดหาเชื้อเพลิงเพื่อผลิตไฟฟ้าที่มากเพียงพอและแน่นอนได้
นายสุชาติ กล่าวเพิ่มเติมว่า บริษัทฯเตรียมสรุปแผนการจัดตั้งบริษัทในมาเลเซีย และอินโดนิเซีย ในช่วงกลางปี 60 โดยส่วนของประเทศประเทศมาเลเซีย ในช่วงปลายปีนี้จะจัดตั้งตัวแทนจำหน่ายก่อน เพื่อที่จะได้เริ่มการจำหน่ายสินค้าเข้าไปได้ด้วยความรวดเร็ว ขณะที่ประเทศอินโดนีเซีย ก่อนหน้านี้บริษัทฯได้มีตัวแทนจำหน่ายเพื่อที่จะขายสินค้าไปก่อนแล้ว และเพื่อที่จะเป็นการเข้าไปรับงานได้เต็มรูปแบบบริษัทฯจึงต้องตั้งบริษัทย่อยเพิ่มเติม สำหรับสัดส่วนรายได้จากต่างประเทศในปี 60 คาดว่าจะยังไม่แตกต่างจากปีนี้ที่ 10-15% และจะเพิ่มขึ้นอย่างค่อยเป็นค่อยไปในอนาคต